Laudáció Molnár Illés *Mesélek inkább* című költeményéről

Félreérthetetlen határozottsággal a költő mindjárt a vers legelső sorában még rejtelmesebbé teszi az olvasók, illetve hallgatók számára hogy másról nem is írhat, mint a „derűről”. Azonban ez, vagyis a derűről szóló beszéd nem lehet akármilyen írás, nem lehet akármilyen olvasható vagy hallható szöveg sem, hanem műfajilag egyértelműen mesének kell lennie! Azért kell a költőnek ezt a műfajt választania, mert – akármit is gondoljanak vagy mondjanak mások – a szöveg tárgya a derű, és ez - akár hangulat, akár végkifejlet - makacsabb, alapvetőbb és állandóbb, mint akár a műfajjal nem rendelkező, joggal „unalomnak” nevezhető massza, azaz a nem-történés és a nem-cselekvés, egyúttal viszont makacsabb, alapvetőbb és állandóbb a legegyértelműbben műfajnak tekinthető entitásnál, a „tragédiánál” is! Vagyis, ahogy a második versszak elején olvasható: „Ott van mindennek a mélyén: ahol számítasz rá, / és ahol sohasem vártad volna.” Ezért indokolt e költemény műfajaként ugyanennek a versszaknak a végén a MESÉT megnevezni. Hogy ez a vers tárgyaként minden nehézség ellenére választott „derű” pedig micsoda, azt akkor érthetjük meg, ha elolvassuk Molnár Illés – aki nem csak költő, hanem kritikus is – egy másik írását is, amelyet 2022 augusztusában jelentetett meg, és amelynek címe: *Táguló tér, lángoló jelenlét. Evangéliumi esztétika Lázár Ervin Berzsián és Dideki című történetében.* Műfajelméletileg – Andrei Pleșu munkáit követve – a költői kérdés műfaját boncolja, valamint – elsősorban Hans Frei és társai nyomán – felfedezi Jézus példabeszédeiben és akár még az apostoli levelekben is azt az esztétikailag egyértelműen megragadható műfajt, amelyet mesének nevez a modern pszichológia és esztétika java is, és amelynek alapján jelentette ki a Molnár által is idézett Pilinszky János a következőt: „Az Evangélium lett egyetlen használható esztétikánk”. Hozzátehetjük még ezen felül, hogy Molnár Illés egy prózai művében (*Minden út Southamptonba vezet*) feldolgozta magát azt az emléket is, amelynek parabola- vagy koan-szerű verses feldolgozása végül is derűs meseként is funkcionál. Vagyis a teremtés ura mindenütt és mindenben jelen van, ott van még a jelenleg körülbelül százezer fős, az Egyesült Királyságban élő magyar tanuló vagy dolgozó honfitársunk mellett is.